古歌贈巖主喜公
作者：陶羽
朝代：宋

paragraphs: 喜公心眼如有靈，善擇此巖來構扃。
崖根踏碎暮煙碧，洞門鑿破蒼苔青。
交加亂石虎狼隊，縱橫怪木龍蛟形。
其間可以松蘿招隠，雲霞放情。
傲復傲兮何富貴，恣復恣兮閑利名。
況乎龍蛟勇背俟風雨，靈龜垂首思雷霆。
我今方爲年少英，青山未有歸去心。
他時致堯功業成，與師高卧白雲深。